**LEES: LUKAS 19:1-9**

**‘n Ander manier van gee**

1. **Saggeus**

Ek dink nie dit was maklik om **‘n tollenaar** te wees in die tyd toe Jesus as mens op aarde was nie. Ek bedoel jy het vir die vyand gewerk! In die eerste plek het jy tolgeld ingesamel. Dit sou mense al klaar vies gemaak het wanneer hulle jou sien. Jy word geassosieer met hierdie stelsel wat geld uit hardwerkende mense suig net omdat hulle die pad moet gebruik. Maar in die tweede plek het jy in daardie tyd geld ingesamel vir die Romeine wat in beheer was van die land. So dit het nie eers gevoel soos jou eie land se voordeel waarvoor jy jou hardverdiende geldjies gee nie. Dit gaan na die Romeine wat daarmee maak wat hulle wil. Ja, nee ek dink mens moes nogal ‘n dik vel gehad het as jy in daardie tyd as ‘n tollenaar gewerk het.

En Saggeus, lees ons hier, was **die *hoof*tollenaar**! Hy was met ander woorde goed in wat hy gedoen het! Hy was goed daarmee om hom af te sluit van wat ander mense dink. Hy was goed daarmee om deurgang te gee net as mense hom die regte hoeveelheid geld betaal het. En as hulle meer betaal het, dan laat hy hulle bietjie vorentoe in die ry inkom. En hy moes ook goed gewees het daarmee om die ander tollenaars wat onder hom geval het in sy streek – sê maar die Jerigo streek – te beheer. Hierdie een sal ek bevorder as hy dit vir my doen, daardie een gaan ek bietjie terugkry, want hy raak te rammetjie uitnek... Dit lyk vir my jy moes ‘n bepaalde hardheid aan jou gehad het as jy daardie werk wou doen. Jy kon nie bekostig dat ander te naby aan jou kom nie, want dalk, net dalk, moet jy later daardie mens benadeel ter wille van jou eie werk.

**2. Ek en jy**

Maar hier’s die vraag nou vir jou en vir my: skuil daar nie **iets van Saggeus in elkeen van ons** nie? Is daar nie iets van daardie hardheid, daardie berekendheid in elkeen van ons se binneste ook nie? Ons leef in elk geval vandag in ‘n baie harde samelewing. Jou vel moet maar redelik dik wees vandag teen almal wat op jou aanspraak maak. Mense wil elke dag heeltyd jou geld by jou kry. En die gevolg is dat ‘n mens nogal baie berekend word, is dit nie? Wat, gaan gebeur as ek dit doen? Wat sou daar vir my in wees as ek dat doen? Skuiwe en teenskuiwe in ons verhoudings met al die mense wat ons elke dag teëkom. Die gevolg is dat ons baie keer sukkel om regtig diep, sinvolle verhoudings te hê in vandag se lewe. Die skanse is net te hoog.

En is dit nie dalk ook – en juis – so **in ons verhouding met God** nie? Hanteer ons nie soms, dalk onbewus, ons verhouding met God ook asof dit ‘n situasie is van ‘n tollenaar wat met die reisigers op sy pad onderhandel nie? Partykeer speel ek in my verhouding met God die rol van tollenaar: “As U dit vir my doen, dan sal ek dat vir U doen. Omdat ek dit gedoen het, moet U mos nou dat vir my doen. Dis ‘n transaksie. Die een hand was die ander.” Aan die anderkant – en ek weet nie of dit erger is, of dieselfde nie – dink ons dalk partykeer oor God self as ‘n soort van ‘n tollenaar. **Dié groot Tollenaar**. Asof ek eers ‘n klomp goeie goed moet doen voor God my in Sy wêreld sal toelaat. Ek dink nie daar is baie gereformeerdes wat so dink nie, want ons weet mos alles is net genade. Maar wat nou van die omgekeerde. Omdat God vir my die ewige lewe gegee het in Jesus Christus, nou moet ek ‘n klomp goeie goed doen uit dankbaarheid. In ‘n mens se gemoed kan dit ook mos op ‘n stadium soos ‘n transaksie begin voel. En as jy in ‘n dienswerk fokusjaar, soos waarin ons nou is, die heeltyd hoor dat jy ‘n klomp goeie goed moet doen, dan kan dit later soos werk of betaling begin voel. Net nog iets om afgehandel te kry sodat ek met my lewe kan aangaan. Baie soos e-tol. Mense praat mos daarvan as ‘n *grudge purchase*. Jy wil dit nie betaal nie, maar jy moet nou maar. Is dit dalk hoe jy voel oor hierdie “dien met jou gawes” waarvan ons heeltyd praat hier by Wapadrant? Is dit wat jy dink God van jou vereis?

**3. Jesus en Saggeus**

Wel, hoor dan wat met Saggeus gebeur het toe Jesus op ‘n dag daar deur Jerigo, deur Saggeus se wêreld kom loop het. Saggeus dink nog hy gaan sy veilige afstand hou, hy gaan vir Jesus van agter die blare uit die mik van ‘n boom dophou, toe stop Jesus by hom. En Jesus kyk op na hom. Hy kyk hom in die oë. En Jesus noem hom op sy naam: Saggeus kom af want ek moet vandag in jou huis tuisgaan. *Ek moet vandag ín jóú huis tuisgaan.*

Hier is ons by die kern van die deurbraak wat Jesus bewerkstellig. ‘n Mens se huis is nogal ‘n intieme plek, is dit nie. Dis waarjy veilig voel. Dis op ‘n manier die binnekant van jou lewe. So Jesus gaan verby die skanse wat hierdie man vir homself opgebou het; verby die veiligheidsmeganismes, en hy kom in die binnekant van sy lewe in. Maar Jesus kom saai nie amok daar nie; hy kom eis nie ‘n klomp goed nie, of raas nie. Hoor wat sê hy: ek moet in jou huis *tuisgaan.* Jesus gee homself om daar onder Saggeus se dak, in sy binneste ruimte te kom wéés. Dit gaan ook nie in die eerste plek oor gawes wat Jesus vir Saggeus gee nie. Hy gee homself vir Saggeus. Hy self is die geskenk wat hy vir Saggeus gee.

En is dit nie ‘n manier om te verstaan wat Jesus Christus met ons hele wêreld, met die hele wêreldgeskiedenis, en met elkeen van ons persoonlik kom doen nie, broers en susters? Jesus Christus kom tuis in ons huis, wat hierdie wêreld is, en hy gee homself vir ons. So volledig dat daar niks oorbly nie. Hy gee alles. Tot in die dood aan die kruis. En so oorwin Jesus die tollenaar-denke, die denke van die transaksie. “As ek dit gee, wat is daarin vir my. As jy dat gee, wat is die minste wat ek moet teruggee, sodat ons gelyk is...” Jesus kom stort homself uit in ons binneste sodat daardie manier van dink oor God en oor ons lewe saam met ander oorwin kan word.

**4. Saggeus se reaksie**

Saggeus se reaksie is opvallend: hy het hom **met blydskap ontvang**, lees ons hier. Hierdie is die eerste keer dat ons iets van Saggeus se binneste hoor. Tot nou toe het ons van sy optrede en van sy manier van doen gehoor. Maar nou hoor ons van sy blydskap. Wanneer Jesus Christus homself heeltemal vir Saggeus gee, dan loop Saggeus se binneste oor van blydskap. En dan eindig die verhaal uiteindelik weer met Saggeus wat gee. Soos aan die begin gee hy ook nou weer hier. Maar hierdie keer kom sy gee uit ‘n ander plek. Dis ‘n ander manier van gee. Want Jesus Christus het nie iets vir Saggeus kom gee, sodat hy nou weer iets anders moet terugbetaal nie. Dis nie ‘n transaksie nie! Jesus Christus het homself gegee. En Saggeus kan nie langer met sy geld en met sy onderhandelinge hierdie skanse tussen hom en ander hou nie. Nou kom die gee sommer saam met die blydskap uit hierdie bekendheid met Jesus Christus self. “Here, ek gaan die helfte van my goed vir die armes gee, en waar ek iets van iemand afgepers het, gee ek dit vierdubbel terug. Ja, Saggeus gee weer. Maar nou kom die gee uit ‘n ander plek. Uit die blydskap hier in sy binneste waar Jesus Christus self is.

Dis dienswerk fokusjaar, liewe broer en suster. Daar word heeltyd op jou en my appél gemaak om te gee. Hoe voel jy hieroor? Sien jy dit, as jy eerlik moet wees, dalk as ‘n *grudge purchase*? Sien jy dit, diep binne, dalk as ‘n soort van ‘n terugbetaling vir wat God vir jou gegee het? Die uitnodiging vir ons is om, soos Saggeus, iets van Jesus Christus se hart te ervaar. Hy self wil by jou en my self tuisgaan. Hy wil homself heeltemal in ons binneste kom gee. En dan is daar blydskap in die eerste plek. Ek is bevry van hierdie optelsommetjie denke. God is lief vir mý. Hy stel belang in mý. En dan, saam met die blydskap, borrel die gee op ‘n ander manier uit. Nou kan ek ook mysélf in die eerste plek gee vir die ander. As daar nie iets van myself is in die manier waarop ek vir ander gee nie, dan moet ek dalk regop sit, en weer my motiewe gaan toets. Stel jy regtig belang in die gee, in die dienswerk? Gee jy regtig iets van jouself? AMEN